EUROPOS PARLAMENTO IR TARYBOS DIREKTYVA 2008/36/EB
2008 m. kovo 11 d.
iš dalies keičianti Tarybos direktyvos 92/49/EEB dėl įstatymų ir kitų teisės aktų, susijusių su tiesioginiu draudimu, išskyrus gyvybės draudimą, derinimo nuostatas, susijusias su Komisijai suteiktais įgyvendinimo įgaliojimais
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Europos bendrijos steigimo sutartį, ypač į jos 47 straipsnio 2 dalį ir 55 straipsnį,
atsižvelgdami į Komisijos pasiūlymą,
atsižvelgdami į Europos ekonomikos ir socialinių reikalų komiteto nuomonę (1),
laikydamiesi Sutarties 251 straipsnyje nustatytos tvarkos (2),
kadangi:
(1)
Direktyvoje 92/49/EEB (3) nustatyta, kad pagal 1999 m. birželio 28 d. Tarybos sprendimą 1999/468/EB, nustatantį Komisijos naudojimosi jai suteiktais įgyvendinimo įgaliojimais tvarką (4), turi būti patvirtintos tam tikros priemonės.
(2)
Sprendimas 1999/468/EB buvo iš dalies pakeistas Sprendimu 2006/512/EB, kuriuo buvo nustatyta, kad tvirtinant priemones, kurios yra bendro pobūdžio ir yra skirtos iš dalies pakeisti neesmines Sutarties 251 straipsnyje nustatyta tvarka priimto pagrindinio teisės akto nuostatas, inter alia, išbraukiant kai kurias tokias nuostatas arba papildant dokumentą naujomis neesminėmis nuostatomis, turi būti naudojama reguliavimo procedūra su tikrinimu.
(3)
Pagal Europos Parlamento, Tarybos ir Komisijos pareiškimą (5) dėl Sprendimo 2006/512/EB, kad reguliavimo procedūra su tikrinimu galėtų būti taikoma jau galiojantiems dokumentams, priimtiems Sutarties 251 straipsnyje nurodyta tvarka, šie dokumentai turi būti suderinti pagal taikomas procedūras.
(4)
Komisijai turėtų būti suteikti įgaliojimai patvirtinti priemones, reikalingas direktyvoms 73/239/EEB (6), 88/357/EEB (7) ir 92/49/EEB įgyvendinti, siekiant atsižvelgti į techninius draudimo sektoriaus arba finansų rinkų pokyčius ir užtikrinti vienodą tų direktyvų taikymą. Konkrečiai šios priemonės yra skirtos papildyti įmonių teisinės formos sąrašą, iš dalies pakeisti draudimo grupių sąrašą ar suderinti šiame sąraše vartojamą terminologiją, paaiškinti elementus, sudarančius mokumo atsargą, pakeisti minimalų garantinį fondą, iš dalies pakeisti turto, naudojamo techniniams atidėjiniams padengti, sąrašą ir taisykles, reglamentuojančias investicijų paskirstymą, pakeisti suderinimo normų lengvatas ir paaiškinti apibrėžimus. Kadangi šios priemonės yra bendro pobūdžio ir yra skirtos iš dalies pakeisti neesmines direktyvų 73/239/EEB, 88/357/EEB ir 92/49/EEB nuostatas, inter alia, jas papildant naujomis neesminėmis nuostatomis, jos turi būti patvirtintos taikant Sprendimo 1999/468/EB 5a straipsnyje numatytą reguliavimo procedūrą su tikrinimu.
(5)
Todėl Direktyvą 92/49/EEB reikėtų atitinkamai iš dalies pakeisti.
(6)
Kadangi Direktyvoje 92/49/EEB šia direktyva padaryti pakeitimai yra techninio pobūdžio, tiktai susiję su komiteto procedūra, jų nereikia perkelti į valstybių narių teisę. Todėl nebūtina nustatyti su tuo susijusių nuostatų,
PRIĖMĖ ŠIĄ DIREKTYVĄ:
1 straipsnis
Pakeitimai
Direktyvos 92/49/EEB 51 straipsnio įžanginė dalis pakeičiama taip:
„Toliau išvardyti techniniai patikslinimai, kuriais siekiama iš dalies pakeisti Direktyvų 73/239/EEB ir 88/357/EEB ir šios direktyvos neesmines nuostatas, inter alia, jas papildant, patvirtinamos taikant Direktyvos 91/675/EEB 2 straipsnyje nurodytą reguliavimo procedūrą su tikrinimu:“.
2 straipsnis
Įsigaliojimas
Ši direktyva įsigalioja kitą dieną po jos paskelbimo Europos Sąjungos oficialiajame leidinyje.
3 straipsnis
Adresatai
Ši direktyva skirta valstybėms narėms.
Priimta Strasbūre, 2008 m. kovo 11 d.